CELEX: 32017R1943
Language: fi
Date: 2016-07-14 00:00:00
Title: Komission delegoitu asetus (EU) 2017/1943, annettu 14 päivänä heinäkuuta 2016, Euroopan parlamentin ja neuvoston direktiivin 2014/65/EU täydentämisestä sijoituspalveluyritysten toimiluvan yhteydessä annettavia tietoja ja sovellettavia vaatimuksia koskevilla teknisillä sääntelystandardeilla (ETA:n kannalta merkityksellinen teksti. )

26.10.2017   
            
            
               FI
            
            
               Euroopan unionin virallinen lehti
            
            
               L 276/4
            
         KOMISSION DELEGOITU ASETUS (EU) 2017/1943,
   annettu 14 päivänä heinäkuuta 2016,
   Euroopan parlamentin ja neuvoston direktiivin 2014/65/EU täydentämisestä sijoituspalveluyritysten toimiluvan yhteydessä annettavia tietoja ja sovellettavia vaatimuksia koskevilla teknisillä sääntelystandardeilla
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 7 artiklan 4 kohdan,
   sekä katsoo seuraavaa:
   
               (1)
            
            
               Jotta toimivaltaiset viranomaiset voisivat suorittaa perusteellisen arvioinnin sijoituspalveluyritysten toimilupien myöntämisen ja toimilupahakemusten epäämisen yhteydessä, hakijaa olisi vaadittava toimittamaan toimivaltaiselle viranomaiselle tarkat tiedot siinä vaiheessa, kun toimilupaa alun perin haetaan. Toimivaltaisella viranomaisella olisi oltava oikeus pyytää hakijalta arviointiprosessin aikana lisätietoja direktiivissä 2014/65/EU vahvistettujen perusteiden ja aikarajojen mukaisesti.
            
         
               (2)
            
            
               Jotta varmistettaisiin, että toimivaltaisen viranomaisen arviointi perustuu paikkansapitäviin tietoihin, on tärkeää, että hakija toimittaa jäljennökset yrityksen perustamisasiakirjoista, mukaan lukien oikeaksi todistettu jäljennös perustamiskirjasta, säännöistä ja yhtiöjärjestyksestä sekä jäljennös yhtiön rekisteröinnistä kansalliseen kaupparekisteriin.
            
         
               (3)
            
            
               Hakijan olisi esitettävä tiedot käytettävissä olevista pääomalähteistä, mukaan lukien taloudellisten resurssien siirtämiseen pääoman hankkimisen yhteydessä käytettävät välineet, jotta toimivaltaiset viranomaiset voisivat arvioida, että kaikkia talousrikosten torjuntaan liittyviä asiaankuuluvia vaatimuksia on noudatettu.
            
         
               (4)
            
            
               On mahdollista, että vasta perustetut yhteisöt pystyvät hakemuksen jättämisvaiheessa esittämään ainoastaan tiedot suunnitelluista pääomanhankkimistavoista ja hankittavan pääoman lajeista ja määrästä. Toimivaltaisille viranomaisille olisi kuitenkin toimitettava toimiluvan saamiseksi todisteet maksetusta osakepääomasta ja muista hankituista pääomalajeista sekä tiedot pääomalähteistä, ennen kuin toimilupa myönnetään. Näihin todisteisiin voi sisältyä jäljennöksiä asianomaisista pääomainstrumenteista ja vastaavista pankin tiliotteista.
            
         
               (5)
            
            
               Jotta toimivaltaiset viranomaiset voisivat arvioida niiden henkilöiden mainetta, jotka tulevat johtamaan sijoituspalveluyrityksen liiketoimintaa, sekä sellaisten ehdotettujen osakkeenomistajien ja jäsenten mainetta, joilla on huomattavia omistusosuuksia, on tärkeää vaatia hakijaa toimittamaan tiedot näistä henkilöistä.
            
         
               (6)
            
            
               Jotta toimivaltaiset viranomaiset pystyisivät arvioimaan niiden henkilöiden kokemusta, jotka tulevat johtamaan sijoituspalveluyrityksen liiketoimintaa, hakijan olisi esitettävä kyseisille viranomaisille tiedot, joista käyvät ilmi ylimmän hallintoelimen jäsenten ja liiketoimintaa tosiasiallisesti johtavien henkilöiden merkityksellinen koulutus ja ammattikoulutus ja -kokemus sekä heidän asiaankuuluvat valtuutensa ja kaikki heidän valtuuttamansa henkilöt.
            
         
               (7)
            
            
               Hakijan olisi toimitettava toimivaltaisille viranomaisille sijoituspalveluyritystä koskevat taloudelliset tiedot, jotta kyseiset viranomaiset voivat arvioida sijoituspalveluyrityksen taloudellista vakautta.
            
         
               (8)
            
            
               Vasta perustetut yritykset eivät hakemuksen jättämisvaiheessa kenties pysty antamaan tietoja tilintarkastajista. Tällaiset hakijat olisi vapautettava velvollisuudesta antaa nämä tiedot toimivaltaiselle viranomaiselle, jollei tilintarkastajia ole jo nimetty.
            
         
               (9)
            
            
               Sijoituspalveluyrityksen organisaatiorakenteen arvioinnin kannalta merkityksellisten tietojen olisi sisällettävä tiedot sisäisestä valvontajärjestelmästä, eturistiriitojen havaitsemiseksi toteutettavista toimenpiteistä sekä asiakasvarojen suojaamista koskevista järjestelyistä, jotta toimivaltainen viranomainen voisi arvioida, pystyykö sijoituspalveluyritys täyttämään direktiivin 2014/65/EU 16 artiklan mukaiset velvoitteensa.
            
         
               (10)
            
            
               Kansalliset toimivaltaiset viranomaiset voivat myöntää sijoituspalveluyrityksenä toimimiseen oikeuttavan luvan luonnolliselle henkilölle tai oikeushenkilölle, jota johtaa yksi luonnollinen henkilö. Tämän vuoksi on aiheellista vahvistaa sellaisten sijoituspalveluyritysten johtamiseen sovellettavat toimilupavaatimukset, jotka ovat luonnollisia henkilöitä tai yhden luonnollisen henkilön johtamia oikeushenkilöitä.
            
         
               (11)
            
            
               Toimilupamenettelyn oikeusvarmuuden, selkeyden ja ennustettavuuden turvaamiseksi on aiheellista, että perusteet, joilla toimivaltaiset viranomaiset sijoituspalveluyritykselle toimilupaa myöntäessään arvioivat niiden osakkeenomistajien tai jäsenten sopivuutta, joilla on huomattavia omistusosuuksia, ovat samat kuin ehdotetun hankinnan arvioinnissa käytettävät direktiivin 2014/65/EU 13 artiklassa säädetyt perusteet. Arvioidessaan niiden osakkeenomistajien tai jäsenten sopivuutta, joilla on huomattavia omistusosuuksia, sekä sijoituspalveluyrityksen taloudellista vakautta toimivaltaisten viranomaisten olisi erityisesti otettava huomioon sijoituspalveluyrityksen liiketoimintaa johtavien henkilöiden maine ja kokemus sekä yrityksen taloudellinen vakaus.
            
         
               (12)
            
            
               Tunnistaakseen seikat, jotka voisivat estää valvontatehtävien tehokkaan hoitamisen, toimivaltaisten viranomaisten olisi tarkasteltava sijoituspalveluyrityksen konsernirakenteen monitahoisuutta ja avoimuutta, konsernin yhteisöjen maantieteellistä sijaintia sekä konserniyhteisöjen harjoittamaa toimintaa.
            
         
               (13)
            
            
               Jäsenvaltioiden tämän asetuksen mukaisesti toteuttamaan henkilötietojen käsittelyyn sovelletaan Euroopan parlamentin ja neuvoston direktiiviä 95/46/EY (2).
            
         
               (14)
            
            
               Johdonmukaisuuden vuoksi ja rahoitusmarkkinoiden sujuvan toiminnan varmistamiseksi on tarpeen, että tässä asetuksessa annettuja säännöksiä sekä asiaa koskevia kansallisia säännöksiä, joilla direktiivi 2014/65/EU saatetaan osaksi kansallista lainsäädäntöä, sovelletaan samasta päivästä.
            
         
               (15)
            
            
               Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.
            
         
               (16)
            
            
               EAMV on Euroopan parlamentin ja neuvoston asetuksen (EU) N:o 1095/2010 (3) 10 artiklan mukaisesti järjestänyt avoimia julkisia kuulemisia, analysoinut mahdollisia asiaan liittyviä kustannuksia ja hyötyjä sekä pyytänyt lausunnon kyseisen asetuksen 37 artiklan mukaisesti perustetulta arvopaperimarkkina-alan osallisryhmältä,
            
         ON HYVÄKSYNYT TÄMÄN ASETUKSEN:
   1 artikla
   Yleiset tiedot
   Hakijan, joka hakee direktiivin 2014/65/EU II osaston mukaista sijoituspalveluyrityksen toimilupaa, on jätettävä toimivaltaiselle viranomaiselle hakemus, joka sisältää seuraavat yleiset tiedot:
   
               a)
            
            
               hakijan nimi (mukaan lukien sen virallinen nimi ja mahdollinen muu käytettävä toiminimi), oikeudellinen rakenne (mukaan lukien tiedot siitä, onko se oikeushenkilö tai, jos kansallinen lainsäädäntö sen sallii, luonnollinen henkilön), päätoimipaikan osoite ja, olemassa olevien yhtiöiden tapauksessa, sääntömääräinen kotipaikka; yhteystiedot, mahdollinen kansallinen tunnistenumero sekä
               
                           i)
                        
                        
                           kotimaisten sivuliikkeiden osalta tiedot siitä, missä sivuliikkeet tulevat toimimaan;
                        
                     
                           ii)
                        
                        
                           kotimaisten sidonnaisasiamiesten osalta tiedot siitä, miten se aikoo käyttää sidonnaisasiamiehiä;
                        
                     
         
               b)
            
            
               luettelo tarjottavista sijoituspalveluista ja -toiminnasta, oheispalveluista ja rahoitusvälineistä sekä tiedot siitä, pidetäänkö asiakkaiden rahoitusvälineitä ja varoja hallussa (myös väliaikaisesti);
            
         
               c)
            
            
               jäljennökset yrityksen perustamisasiakirjoista sekä todiste mahdollisesta rekisteröinnistä kansalliseen kaupparekisteriin.
            
         2 artikla
   Pääomatiedot
   Hakijan, joka hakee direktiivin 2014/65/EU II osaston mukaista sijoituspalveluyrityksen toimilupaa, on toimitettava toimivaltaiselle viranomaiselle tiedot ja tarvittaessa todisteet käytettävissään olevista pääomalähteistä. Tietoihin on sisällyttävä
   
               a)
            
            
               yksityiskohtaiset tiedot yksityisten taloudellisten resurssien käytöstä, mukaan lukien kyseisten varojen alkuperä ja saatavuus;
            
         
               b)
            
            
               yksityiskohtaiset tiedot pääomalähteisiin ja rahoitusmarkkinoille pääsystä, mukaan luettuina yksityiskohtaiset tiedot liikkeelle lasketuista tai laskettavista rahoitusvälineistä;
            
         
               c)
            
            
               kaikki hankittua pääomaa koskevat merkitykselliset sopimukset;
            
         
               d)
            
            
               tiedot lainapääoman käytöstä tai odotettavissa olevasta käytöstä, mukaan luettuina asianomaisten lainanantajien nimet ja yksityiskohtaiset tiedot myönnetyistä tai myönnettäviksi tarkoitetuista järjestelyistä, mukaan luettuina maturiteetit, ehdot, pantit ja takaukset, sekä tiedot lainapääoman (tai pääoman, joka todennäköisesti otetaan lainaksi,) alkuperästä, jos lainanantaja ei ole valvottu rahoituslaitos;
            
         
               e)
            
            
               yksityiskohtaiset tiedot välineistä, joita käytetään taloudellisten resurssien siirtämiseksi sijoituspalveluyritykseen, mukaan lukien kyseisten varojen siirtämiseen käytettävä verkko.
               Sovellettaessa b alakohtaa hankitun pääoman lajeja koskevilla tiedoilla viitataan soveltuvin osin asetuksessa (EU) N:o 575/2013 määritettyihin pääomalajeihin ja erityisesti siihen, koostuuko pääoma ydinpääoman (CET1), ensisijaisen lisäpääoman (AT1) vai toissijaisen pääoman (T2) eristä.
            
         3 artikla
   Tiedot osakkeenomistajista
   Hakijan, joka hakee direktiivin 2014/65/EU II osaston mukaista sijoituspalveluyrityksen toimilupaa, on annettava toimivaltaiselle viranomaiselle seuraavat tiedot osakkeenomistajistaan:
   
               a)
            
            
               luettelo henkilöistä, joilla on suoraan tai välillisesti huomattava omistusosuus sijoituspalveluyrityksessä, kyseisten omistusosuuksien määrä sekä välillisten omistusosuuksien osalta sen henkilön nimi, jonka välityksellä kyseinen osuus on hallussa, sekä omistusosuuden lopullisen haltijan nimi;
            
         
               b)
            
            
               niiden henkilöiden osalta, joilla on huomattava (suora tai välillinen) omistusosuus sijoituspalveluyrityksessä, asiakirjat, jotka vaaditaan hankkijaehdokkailta sijoituspalveluyritysten huomattavien omistusosuuksien hankintaan ja lisäämiseen Euroopan parlamentin ja neuvoston direktiivien 2004/39/EY ja 2014/65/EU täydentämisestä sijoituspalveluyrityksen huomattavan omistusosuuden ehdotettua hankintaa koskevaan hankkijaehdokkaiden ilmoitukseen sisällytettävien tietojen tyhjentävää luetteloa koskevilla teknisillä sääntelystandardeilla 11 päivänä heinäkuuta 2017 annetun komission delegoidun asetuksen (EU) 2017/1946 (4) 3, 4 ja 5 artiklan mukaisesti;
            
         
               c)
            
            
               konserniin kuuluvien osakasyritysten osalta konsernin organisaatiokaavio, josta ilmenee kunkin konserniin kuuluvan yrityksen pääasiallinen toiminta, kaikkien konserniin kuuluvien säänneltyjen yhteisöjen tunnistetiedot ja asianomaisten valvontaviranomaisten nimet sekä konsernin finanssialan yhteisöjen ja konsernin muiden, finanssialan ulkopuolisten yhteisöjen välinen suhde.
            
         
               d)
            
            
               Sovellettaessa b alakohtaa, kun huomattavan omistusosuuden haltija ei ole luonnollinen henkilö, asiakirjojen on koskettava myös kaikkia ylimmän hallintoelimen jäseniä ja toimitusjohtajaa tai kaikkia muita henkilöitä, jotka hoitavat vastaavia tehtäviä.
            
         4 artikla
   Tiedot ylimmästä hallintoelimestä ja liiketoimintaa johtavista henkilöistä
   Hakijan, joka hakee direktiivin 2014/65/EU II osaston mukaista sijoituspalveluyrityksen toimilupaa, on annettava toimivaltaiselle viranomaiselle seuraavat tiedot:
   
               a)
            
            
               ylimmän hallintoelimen jäsenten ja liiketoimintaa tosiasiallisesti johtavien henkilöiden sekä heidän asiaan liittyvien valtuuksiensa ja mahdollisten valtuutettujen henkilöiden osalta:
               
                           i)
                        
                        
                           henkilötiedot, mukaan luettuina henkilön nimi, syntymäaika ja -paikka, kansallinen henkilötunnus (jos saatavilla), osoite ja yhteystiedot;
                        
                     
                           ii)
                        
                        
                           asema, johon henkilö on nimitetty tai tulee nimitetyksi;
                        
                     
                           iii)
                        
                        
                           ansioluettelo, jossa mainitaan merkityksellinen koulutus, ammatillinen kokemus, mukaan luettuina kaikkien niiden organisaatioiden nimet, joille kyseinen henkilö on työskennellyt, ja suoritettujen tehtävien luonne ja kesto, erityisesti kaikki toiminnot, jotka kuuluvat haetun aseman alaan; kymmenen viimeksi kuluneen vuoden aikaisten asemien osalta on sisällytettävä yksityiskohtaiset tiedot kaikista henkilölle delegoiduista valtuuksista ja sisäisistä päätöksentekovaltuuksista sekä johdettavana olleista toiminta-alueista;
                        
                     
                           iv)
                        
                        
                           henkilön mainetta ja kokemusta koskevat asiakirjat, erityisesti luettelo yhteyshenkilöistä yhteystietoineen ja suosituskirjeet;
                        
                     
                           v)
                        
                        
                           rikosrekisteri ja tiedot henkilöön kohdistuvista rikostutkinnoista ja rikosoikeudenkäynneistä, asiaan liittyvistä siviilioikeudellisista ja hallinnollisista tapauksista sekä kurinpitotoimista (mukaan luettuina yrityksen johtajana toimimista koskeva liiketoimintakielto, konkurssi, maksukyvyttömyys ja vastaavat menettelyt) virallisen todistuksen muodossa (jos ja siinä määrin kuin sellainen on saatavilla asianomaisesta jäsenvaltiosta tai kolmannesta maasta) tai muun vastaavan asiakirjan muodossa; vireillä olevaa tutkintaa koskevat tiedot voidaan esittää kunnian ja omantunnon kautta annettavalla vakuutuksella;
                        
                     
                           vi)
                        
                        
                           tiedot rekisteröinnin, luvan, jäsenyyden tai toimiluvan epäämisestä kaupankäynnin, liiketoiminnan tai ammatin harjoittamiselle; tai tällaisen rekisteröinnin, luvan, jäsenyyden tai toimiluvan peruuttaminen, kumoaminen tai päättäminen; tai erottaminen sääntely- tai hallintoelimen tai ammattiala- tai ammatillisen järjestön toimesta;
                        
                     
                           vii)
                        
                        
                           tiedot, joista ilmenee irtisanominen työstä tai luottamusasemasta, fidusiaarisesta suhteesta, tai vastaava tilanne;
                        
                     
                           viii)
                        
                        
                           tiedot siitä, onko toinen valvontaviranomainen jo suorittanut arvioinnin henkilön maineesta ja kokemuksesta hankkijana tai liiketoiminnan johtajana (mukaan lukien arvioinnin päivämäärä, kyseisen viranomaisen tunnistetiedot ja todisteet kyseisen arvioinnin tuloksesta);
                        
                     
                           ix)
                        
                        
                           kuvaus henkilön ja hänen lähisukulaistensa mahdollisista taloudellisista ja muista kuin taloudellisista intresseistä ja suhteista ylimmän hallintoelimen jäseniin ja keskeisistä toiminnoista vastaaviin henkilöihin samassa laitoksessa, emoyrityksenä toimivassa laitoksessa ja tytäryrityksissä ja osakkeenomistajissa;
                        
                     
                           x)
                        
                        
                           arviointitulokset hakijan itsensä mahdollisesti suorittamasta ylimmän hallintoelimen jäsenten sopivuuden arvioinnista;
                        
                     
                           xi)
                        
                        
                           tiedot vähimmäisajasta, joka on määrä käyttää kyseisen henkilön tehtävien suorittamiseen sijoituspalveluyrityksessä (vuosi- ja kuukausitasolla);
                        
                     
                           xii)
                        
                        
                           tiedot ylimmän hallintoelimen jäsenten tehtävään asettamiseen ja koulutukseen osoitetuista henkilöstöresursseista ja taloudellisista resursseista (vuositasolla);
                        
                     
                           xiii)
                        
                        
                           luettelo henkilön tämänhetkisistä liikkeenjohtoon osallistuvan ja osallistumattoman johtajan tehtävistä.
                        
                     Sovellettaessa a alakohdan ix alakohtaa taloudellisiin intresseihin kuuluvat muun muassa luottotoimien, takausten ja panttien kaltaiset intressit, kun taas muihin kuin taloudellisiin intresseihin voi kuulua muun muassa perhesuhteita tai läheisiä suhteita.
            
         
               b)
            
            
               Sisäisten hallinto- ja valvontaelinten henkilöstö.
            
         5 artikla
   Taloudelliset tiedot
   Hakijan, joka hakee direktiivin 2014/65/EU II osaston mukaista sijoituspalveluyrityksen toimilupaa, on annettava toimivaltaiselle viranomaiselle seuraavat tiedot taloudellisesta tilanteestaan:
   
               a)
            
            
               ennusteet yrityskohtaisella tasolla ja tapauksen mukaan konsolidointiryhmän ja alakonsolidointiryhmän tasolla:
               
                           i)
                        
                        
                           kolmeksi ensimmäiseksi toimintavuodeksi ennakoidut tilinpäätössuunnitelmat, mukaan lukien
                           
                                       —
                                    
                                    
                                       tase-ennusteet,
                                    
                                 
                                       —
                                    
                                    
                                       tuloslaskelmaennusteet;
                                    
                                 
                     
                           ii)
                        
                        
                           edellä mainittujen ennusteiden perusteina käytetyt suunnitteluolettamukset sekä lukujen selitykset, mukaan lukien arvioitu asiakkaiden lukumäärä ja tyyppi, liiketoimien tai toimeksiantojen arvioitu volyymi, hoidettavana olevien varojen arvioitu määrä;
                        
                     
                           iii)
                        
                        
                           tarvittaessa ennustelaskelmat yrityksen Euroopan parlamentin ja neuvoston asetuksen (EU) N:o 575/2013 (5) mukaisista pääomavaatimuksista ja maksuvalmiusvaatimuksista sekä ensimmäiseksi vuodeksi ennustettu vakavaraisuussuhdeluku;
                        
                     
         
               b)
            
            
               jos yrityksellä on aiempaa liiketoimintaa, lakisääteinen tilinpäätös yrityskohtaisella tasolla ja tapauksen mukaan konsolidointiryhmän ja alakonsolidointiryhmän tasolla kolmelta viimeiseltä tilikaudelta ulkoisen tarkastajan hyväksymänä, jos kyseisille tilinpäätöksille tehdään tilintarkastus, mukaan lukien seuraavat tiedot:
               
                           i)
                        
                        
                           tase;
                        
                     
                           ii)
                        
                        
                           tuloslaskelma;
                        
                     
                           iii)
                        
                        
                           vuosikertomukset ja rahoitusta koskevat liitteet ja kaikki muut asiakirjat, jotka on rekisteröity asianomaiseen rekisteriin tai viranomaiseen yhtiön tilinpäätöksen kannalta merkityksellisellä alueella, ja tarvittaessa yhtiön tilintarkastajan kertomus kolmelta viimeiseltä vuodelta tai toiminnan aloittamisesta lähtien;
                        
                     
         
               c)
            
            
               asetuksen (EU) N:o 575/2013 mukaisen konsolidoidun valvonnan soveltamisalaa koskeva analyysi, mukaan lukien tiedot siitä, mitkä konserniyhteisöt sisältyvät konsolidoidun valvonnan vaatimusten piiriin toimiluvan myöntämisen jälkeen ja millä konsernin sisäisillä tasoilla näitä vaatimuksia sovelletaan täyden konsolidoinnin tai alakonsolidoinnin pohjalta.
            
         6 artikla
   Yrityksen toiminnan järjestämistä koskevat tiedot
   Hakijan, joka hakee direktiivin 2014/65/EU II osaston mukaista sijoituspalveluyrityksen toimilupaa, on annettava toimivaltaiselle viranomaiselle seuraavat tiedot toimintansa järjestämisestä:
   
               a)
            
            
               alkuvaiheen toimintaa koskeva suunnitelma seuraaville kolmelle vuodelle, mukaan lukien tiedot suunnitellusta säännellystä ja sääntelemättömästä toiminnasta, toiminnan alueellisesta jakautumisesta sekä toiminnasta, jota sijoituspalveluyrityksen on tarkoitus harjoittaa. Toimintasuunnitelmaan on sisällyttävä seuraavat merkitykselliset tiedot:
               
                           i)
                        
                        
                           mahdollisten asiakkaiden ja kohderyhmänä olevien sijoittajien kotipaikka;
                        
                     
                           ii)
                        
                        
                           markkinointi- ja myynninedistämistoiminta ja -järjestelyt, mukaan lukien tarjous- ja myynninedistämisasiakirjojen kielet; niiden jäsenvaltioiden yksilöinti, joissa mainokset ovat näkyvimpiä ja yleisimpiä; myynninedistämisasiakirjojen tyyppi (jotta voidaan arvioida, missä käytännön markkinointia on pääasiassa tarkoitus harjoittaa);
                        
                     
                           iii)
                        
                        
                           suoramarkkinoijien, sijoitusneuvojien ja jakelijoiden nimet ja maantieteelliset toimintapaikat;
                        
                     
         
               b)
            
            
               tiedot yrityksen tilintarkastajista, jos tiedot ovat käytettävissä toimiluvan hakemisajankohtana;
            
         
               c)
            
            
               yrityksen organisaatiorakenne ja sisäiset valvontajärjestelmät, mukaan lukien
               
                           i)
                        
                        
                           sisäisistä toiminnoista (hallinto ja valvonta) vastaavien henkilöiden henkilötiedot, mukaan lukien yksityiskohtainen ansioluettelo, jossa mainitaan merkityksellinen koulutus ja ammattikoulutus sekä ammatillinen kokemus;
                        
                     
                           ii)
                        
                        
                           kuvaus erilaisiin suunniteltuihin toimintoihin osoitetuista resursseista (erityisesti henkilöstöresurssit ja tekniset resurssit);
                        
                     
                           iii)
                        
                        
                           asiakkaiden rahoitusvälineiden ja varojen hallussapidon osalta tiedot kaikista asiakasvarojen suojaamista koskevista järjestelyistä (erityisesti silloin, kun rahoitusvälineitä ja varoja pidetään säilytysyhteisön hallussa, kyseisen säilytysyhteisön nimi ja asiaan liittyvät sopimukset);
                        
                     
                           iv)
                        
                        
                           selvitys siitä, miten yritys tulee täyttämään vakavaraisuus- ja liiketoimintavaatimuksensa;
                        
                     
         
               d)
            
            
               tiedot siitä, missä käsittelyvaiheessa sijoituspalveluyrityksen tekemä kotijäsenvaltion sijoittajien korvausjärjestelmän jäsenyyttä koskeva hakemus on, tai tapauksen mukaan todiste jäsenyydestä kyseisessä sijoittajien korvausjärjestelmässä;
            
         
               e)
            
            
               luettelo ulkoistetuista (tai ulkoistettavaksi aiotuista) toiminnoista, palveluista tai toiminnasta ja luettelo ulkopuolisten tarjoajien kanssa tehdyistä ja tehtäväksi tarkoitetuista sopimuksista sekä resursseista (erityisesti henkilöstöresurssit ja tekniset resurssit sekä sisäisen valvonnan järjestelmä), jotka osoitetaan ulkoistettujen toimintojen, palvelujen tai toiminnan valvontaan;
            
         
               f)
            
            
               toimenpiteet sijoitus- tai oheispalvelujen tarjoamisen yhteydessä syntyvien eturistiriitojen havaitsemiseksi ja estämiseksi tai hallitsemiseksi sekä kuvaus tuotevalvontajärjestelyistä;
            
         
               g)
            
            
               kuvaus yrityksen toiminnan seurantaan tarkoitetuista järjestelmistä, mahdolliset varajärjestelmät mukaan luettuina, sekä järjestelmistä ja riskinhallintamenetelmistä, jos yrityksen tarkoituksena on harjoittaa algoritmista kaupankäyntiä ja/tai tarjota suora sähköinen markkinoillepääsy;
            
         
               h)
            
            
               tiedot säännösten noudattamisen valvonnan ja sisäisen valvonnan järjestelmistä sekä riskinhallintajärjestelmistä (seurantajärjestelmä, sisäiset tarkastukset sekä neuvonta- ja avustavat toiminnot);
            
         
               i)
            
            
               tiedot rahanpesun ja terrorismin rahoittamisen riskien arviointiin ja hallintaan tarkoitetuista järjestelmistä;
            
         
               j)
            
            
               liiketoiminnan jatkuvuussuunnitelmat, mukaan lukien järjestelmät ja henkilöstöresurssit (avainhenkilöstö);
            
         
               k)
            
            
               tietojen hallinnointia, kirjaamista ja säilyttämistä koskevat periaatteet;
            
         
               l)
            
            
               kuvaus yrityksen sisäisistä toimintaohjeista.
            
         7 artikla
   Yleiset vaatimukset
   1.   Edellä 1 ja 6 artiklassa säädetyt kotijäsenvaltion toimivaltaiselle viranomaiselle annettavat tiedot on annettava sekä sijoituspalveluyrityksen päätoimipaikan että sen sivuliikkeiden ja sidonnaisasiamiesten osalta.
   2.   Edellä 2–5 artiklassa säädetyt kotijäsenvaltion toimivaltaiselle viranomaiselle annettavat tiedot on annettava sijoituspalveluyrityksen päätoimipaikan osalta.
   8 artikla
   Sellaisten sijoituspalveluyritysten johtamiseen sovellettavat vaatimukset, jotka ovat luonnollisia henkilöitä tai yhden luonnollisen henkilön johtamia oikeushenkilöitä
   1.   Kansalliset toimivaltaiset viranomaiset saavat myöntää sijoituspalveluyrityksenä toimimiseen oikeuttavan luvan ainoastaan sellaiselle hakijalle, joka on luonnollinen henkilö tai yhden luonnollisen henkilön johtama oikeushenkilö ja jossa
   
               a)
            
            
               kyseinen luonnollinen henkilö on helposti ja lyhyellä varoitusajalla toimivaltaisten viranomaisten tavoitettavissa;
            
         
               b)
            
            
               luonnollinen henkilö voi käyttää riittävästi aikaa kyseiseen tehtävään;
            
         
               c)
            
            
               sijoituspalveluyrityksen hallintoelimissä tai säännöissä valtuutetaan tietty henkilö toimimaan viipymättä johtajan sijaisena ja hoitamaan kaikki hänen tehtävänsä, jos johtaja on estynyt hoitamasta tehtäviään;
            
         
               d)
            
            
               edellisen alakohdan mukaisesti valtuutetun henkilön on oltava riittävän hyvämaineinen, ja hänellä on oltava riittävä kokemus toimiakseen sijaisena johtajan poissaolon ajan tai uuden johtajan nimittämiseen saakka, jotta varmistetaan sijoituspalveluyrityksen järkevä ja vakaa hoito. Sijoituspalveluyrityksissä, jotka ovat luonnollisia henkilöitä, kyseisen valtuutetun henkilön on myös oltava käytettävissä avustamaan maksukyvyttömyysmenettelyn selvittäjiä ja asianomaisia viranomaisia yrityksen selvitysmenettelyssä. Henkilön on oltava tarvittavalla tavalla käytettävissä kyseistä tehtävää varten.
            
         2.   Hakijana olevan sijoituspalveluyrityksen, joka on luonnollinen henkilö tai yhden luonnollisen henkilön johtama oikeushenkilö, on toimilupamenettelynsä yhteydessä annettava toimivaltaiselle viranomaiselle 4 artiklan 1 kohdan a, c, d, e ja f alakohdassa luetellut tiedot tämän artiklan 1 kohdan d alakohdan mukaisesti valtuutetusta henkilöstä.
   9 artikla
   Huomattavia omistusosuuksia omistaviin osakkeenomistajiin ja jäseniin sovellettavat vaatimukset
   Toimivaltaisen viranomaisen on varmistettava, että hakijan direktiivin 2014/65/EU II osaston mukaisesti esittämässä sijoituspalveluyrityksen toimilupahakemuksessa annetaan riittävät takeet yhteisön järkevästä ja vakaasta hoidosta, arvioimalla huomattavia omistusosuuksia omistavien ehdotettujen osakkeenomistajiin ja jäsenten sopivuus ottaen huomioon kunkin tällaisen ehdotetun osakkeenomistajan ja jäsenen todennäköinen vaikutus sijoituspalveluyritykseen kaikkien seuraavien perusteiden mukaisesti:
   
               a)
            
            
               niiden henkilöiden maine ja kokemus, jotka tulevat johtamaan sijoituspalveluyrityksen liiketoimintaa;
            
         
               b)
            
            
               huomattavia omistusosuuksia omistavien ehdotettujen osakkeenomistajien ja jäsenten maine;
            
         
               c)
            
            
               huomattavia omistusosuuksia omistavien ehdotettujen osakkeenomistajien ja jäsenten taloudellinen vakaus erityisesti suhteessa siihen, millaista liiketoimintaa sijoituspalveluyrityksessä harjoitetaan ja aiotaan harjoittaa;
            
         
               d)
            
            
               se, pystyykö sijoituspalveluyritys täyttämään jatkuvasti direktiivin 2014/65/EU 15 artiklassa ja soveltuvin osin Euroopan parlamentin ja neuvoston direktiiveissä 2002/87/EY (6) ja 2013/36/EU (7) säädetyt vakavaraisuusvaatimukset, ja erityisesti se, onko ryhmällä, jonka osa sijoituspalveluyrityksestä tulee, rakenne, joka mahdollistaa tehokkaan valvonnan, tehokkaan tietojenvaihdon toimivaltaisten viranomaisten välillä ja toimivaltaisten viranomaisten keskinäisen vastuunjaon määrittämisen;
            
         
               e)
            
            
               se, onko perusteltua syytä epäillä, että sijoituspalveluyrityksen toimilupamenettelyn yhteydessä syyllistytään tai pyritään tai on syyllistytty tai pyritty Euroopan parlamentin ja neuvoston direktiivin 2005/60/EY (8) 1 artiklassa tarkoitettuun rahanpesuun tai terrorismin rahoitukseen tai että toimiluvan myöntäminen sijoituspalveluyritykselle saattaisi lisätä tämän vaaraa.
            
         10 artikla
   Valvontatehtävien tehokas hoitaminen
   Konsernirakenteen, jossa sijoituspalveluyritys tulee toimimaan, katsotaan direktiivin 2014/65/EU 10 artiklan 1 ja 2 kohtaa sovellettaessa estävän toimivaltaista viranomaista hoitamasta tehokkaasti valvontatehtäväänsä seuraavissa tapauksissa:
   
               a)
            
            
               se on monitahoinen ja riittämättömän avoin;
            
         
               b)
            
            
               sillä on konserniyhteisöjen maantieteellinen sijainti;
            
         
               c)
            
            
               se sisältää konserniyhteisöjen harjoittamaa toimintaa, joka saattaa estää toimivaltaista viranomaista arvioimasta tehokkaasti huomattavia omistusosuuksia omistavien osakkeenomistajien tai jäsenten sopivuutta tai sijoituspalveluyrityksen kanssa olevien läheisten sidosten vaikutusta.
            
         11 artikla
   Voimaantulo ja soveltaminen
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan direktiivin 2014/65/EU 93 artiklan 1 artiklan toisessa alakohdassa ensiksi mainitusta päivästä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 14 päivänä heinäkuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 173, 12.6.2014, s. 349.
   
      (2)  Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta (EYVL L 281, 23.11.1995, s. 31).
   
      (3)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
   
      (4)  Katso tämän virallisen lehden sivu 32.
   
      (5)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).
   
      (6)  Euroopan parlamentin ja neuvoston direktiivi 2002/87/EY, annettu 16 päivänä joulukuuta 2002, finanssiryhmittymään kuuluvien luottolaitosten, vakuutusyritysten ja sijoituspalveluyritysten lisävalvonnasta sekä neuvoston direktiivien 73/239/ETY, 79/267/ETY, 92/49/ETY, 92/96/ETY, 93/6/ETY ja 93/22/ETY ja Euroopan parlamentin ja neuvoston direktiivien 98/78/EY ja 2000/12/EY muuttamisesta (EUVL L 35, 11.2.2003, s. 1).
   
      (7)  Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).
   
      (8)  Euroopan parlamentin ja neuvoston direktiivi 2005/60/EY, annettu 26 päivänä lokakuuta 2005, rahoitusjärjestelmän käytön estämisestä rahanpesutarkoituksiin sekä terrorismin rahoitukseen (EUVL L 309, 25.11.2005, s. 15).